Min nog bekend oor inbraak by Zondo-kommissie | Netwerk24
Deur Sarel Van Der Walt 18 April 2021 20:10
Twee skootrekenaars is in die inbraak Saterdagnag in die kommissie se kantore in Parktown, Johannesburg, gesteel, het Mbuyiselo Stemela, die kommissie se woordvoerder, bevestig.
Baie min besonderhede oor die inbraak is bekend. Dit is ook nog nie bekend of daar belangrike dokumente of inligting van die kommissie op die skootrekenaars was nie.
"Net so bekommerd ons is oor die brande in die Kaap en by die Charlotte Maxeke-hospitaal in Johannesburg, so is ons ook baie bekommerd oor die inbraak by die Zondo-kommissie se kantore," het adv. Mojanku Gumbi gesê wat Sondagmiddag 'n aanlyn geleentheid van die Defend Our Democracy-veldtog gelei het.
"Ons hou dop wat daar gebeur. Ons oordeel niemand nie, maar ons as Suid-Afrikaners moet baie bekommerd wees oor voorvalle soos dié," het sy gesê.
Stemela het gesê die polisie ondersoek die saak en die kommissie sal Maandagoggend sy werk voortsit. Die kommissie sal later 'n mediaverklaring uitreik.
Thandi Modise, speaker van die Nasionale Vergadering, sal Maandag om 10:00 begin getuig.
Kol. Noxolo Kwaza, woordvoerder van die Valke, wou volgens News24 nie die inbraak bevestig of ontken nie.
eNCA het berig daar was glo vroeër ook 'n inbraak by die kommissie en dat dit deur die Valke ondersoek is.
Daar is een Saterdagoggend vroeg in 2017 ook by die kantoor van die hoofregter in Midrand, Johannesburg, ingebreek. Verskeie rekenaars is in dié inbraak gesteel.